SKRIFTLIG FORESPØRGSEL E-1171/01

af Monica Frassoni (Verts/ALE) til Kommissionen

(19. april 2001)

Om: Minevirksomhed på Sardinien og vurdering af indvirkning på miljøet

Sassari i regionen Sardinien har udstedt en minekoncession (3) (kaolin, bentonit, smektisk ler, feldspat) i henhold til kongeligt dekret nr. 1443 af 1927 og efterfølgende ændringer til selskabet Caolino Panciera s.p.a. omfattende et område på 180 ha i Muros kommune (Sassari), mens der er udstedt tre særskilte tilladelser til prospektering (4) (guld, sølv, andre mineraler) i henhold til ovennævnte bestemmelse til Sardinia Gold Mining s.p.a. omfattende et område på 105 ha i kommunerne Cossoine, Giave og Mara (Sassari), 702 ha i kommunerne Chiaramonti, Nulvi, Osilo og Ploaghe (Sassari) og 758 ha i Villapuputzu (Cagliari).

Disse tilladelser er blevet udstedt, uden at der først er blevet foretaget den obligatoriske vurdering af indvirkningen på miljøet i overensstemmelse med direktiv 97/11/EF(1) (bilag I, punkt 19), på trods af at dette direktiv er blevet gennemført i italiensk lovgivning (artikel 1, paragraf 1, litra U, i præsidentens dekret af 11.2.1998).

Har Kommissionen kendskab til ovenstående?

Har Kommissionen kontrolleret, om bestemmelserne vedrørende vurdering af miljøindvirkningen af ovennævnte projekter er blevet overholdt?

Agter Kommissionen at træffe de nødvendige foranstaltninger i forbindelse hermed?

Er der blevet bevilget fællesskabsstøtte til de ovennævnte mineprojekter?

(1) EFT L 73 af 14.3.1997, s. 5.

Svar afgivet på Kommissionens vegne af Anita Wallström

(26. juni 2001)

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) fastsætter, at projekter, der med sandsynlighed kan få betydelige virkninger for miljøet på grund af deres art, størrelse eller beliggenhed skal vurderes, hvad angår deres miljøpåvirkning. De klasser af projekter, der er omfattet af direktivet, er opført i to bilag. Projekter under bilag I kræver en miljøindvirkningsprocedure. I henhold til artikel 4, stk. 2, skal projekter i bilag II underkastes en miljøindvirkningsprocedure, hvis medlemsstaterne mener, at de er af en sådan art, at dette er påkrævet.

I henhold til Rådets direktiv 97/11/EF af 3. marts 1997(2), som ændrer direktiv 85/337/EØF, skal medlemsstaterne afgøre, om projektet skal underkastes en miljøindvirkningsvurdering ved en undersøgelse i hvert enkelt tilfælde, eller ved hjælp af tærskler eller ved hjælp af kriterier, der fastsættes af medlemsstaterne. Hvis ansøgninger om godkendelse og udvikling blev indsendt til den kompetente myndighed før den 14. marts 1999, falder disse projekter dog ind under bestemmelserne i direktiv 85/337/EØF, dvs. før dette direktiv blev ændret.

På grundlag af de af det ærede medlem angivne oplysninger kan det arbejde, det drejer sig om, enten falde ind under stk. 2 (udvindingsindustrier) i bilag II i direktiv 85/337/EØF før ændringer, under stk. 19 (brud og åbne brud, hvor anlæggets overflade overstiger 25 ha, eller tørvudvinding, hvor overfladen overstiger 150 ha) i bilag I i direktiv 85/337/EØF, som ændret ved direktiv 97/11/EF, eller under stk. 2 (udvindingsindustrier) i bilag II i direktiv 85/337/EØF som ændret ved direktiv 97/11/EF.

Kommissionen har allerede åbnet en klagemappe om det af det ærede medlem nævnte projekt, og der er blevet sendt en skrivelse til de italienske myndigheder med anmodning om informationer om sagen.

Hvis Kommissionen konstaterer, at der i dette tilfælde er sket brud på en EF-lov, vil den, som EF-traktatens vogter, ikke tøve med at træffe alle nødvendige foranstaltninger, inkl. overtrædelsesprocedurer i henhold til artikel 226 (tidligere artikel 169) i EF-traktaten for at sikre, at den relevante EF-lov overholdes.

I henhold til informationer fra medlemsstatens myndigheder har disse projekter ikke modtaget støtte fra strukturfondene.

(1) EFT L 175 af 5.7.1985.

(2) EFT L 73 af 14.3.1997.